གཉིས་པ།སྣོད་བཅུད་ཁོར་ཡུག་སྲུང་སྐྱོང་དང་དཔལ་འབྱོར་འཕེལ་རྒྱས་དབར་གྱི་འབྲེལ་བ་སྟངས་འཛིན་ཡང་དག་བྱས་ཏེ་སྣོད་བཅུད་སྔོན་ལ་འཇོག་པ་དང་ལྗང་མདོག་འཕེལ་རྒྱས་ལ་མཐུན་སྦྱོར་སྐུལ་འདེད་གཏོང་བའི་ལམ་བུ་གསར་པ་འཚོལ་ཞིབ་བྱེད་དགོས།འབྲི་ཆུའི་དཔལ་འབྱོར་ཁུལ་གྱི་ལྗང་མདོག་འཕེལ་རྒྱས་ལ་སྐུལ་འདེད་གཏོང་བའི་འགག་རྩ་ནི་རི་སྔོ་ཆུ་དྭངས་དང་གསེར་རི་དངུལ་རིའི་དབར་གྱི་འབྲེལ་བ་ཐག་གཅོད་ཡག་པོ་བྱེད་དགོས།དེ་ནི་རྒྱུན་སྲིང་འཕེལ་རྒྱས་ཡོང་བའི་ནང་གནས་ཀྱི་བླང་བྱ་ཡིན་ལ་དེང་རབས་ཅན་འཛུགས་སྐྲུན་ལ་སྐུལ་འདེད་གཏོང་བའི་རྩ་དོན་གལ་ཆེན་ཡང་ཡིན།སྣོད་བཅུད་ཁོར་ཡུག་སྲུང་སྐྱོང་དང་དཔལ་འབྱོར་འཕེལ་རྒྱས་གཏོང་རྒྱུ་དེ་འགལ་ཟླའི་ཁ་གཏད་ཀྱི་འབྲེལ་བ་མིན་པར་དེ་ནི་རྩོད་སྒྲུབ་ཀྱི་གཅིག་གྱུར་འབྲེལ་བ་ཡིན།སྣོད་བཅུད་ཁོར་ཡུག་སྲུང་སྐྱོང་གི་རྒྱལ་ཕམ་དེ་མཐར་གཏུགས་ནས་བཤད་ན་དཔལ་འབྱོར་གྲུབ་ཆ་དང་དཔལ་འབྱོར་འཕེལ་རྒྱས་གཏོང་སྟངས་ལ་རག་ལུས་ཡོད།འཕེལ་རྒྱས་གཏོང་བའི་ཁྲོད་སྲུང་སྐྱོང་དང་སྲུང་སྐྱོང་བྱེད་པའི་ཁྲོད་འཕེལ་རྒྱས་གཏོང་རྒྱུ་མཐའ་འཁྱོངས་བྱེད་པ་ལས་སྣོད་བཅུད་ཁོར་ཡུག་སྲུང་སྐྱོང་དང་དཔལ་འབྱོར་འཕེལ་རྒྱས་གཏོང་རྒྱུ་ལོགས་སུ་དབྱེ་མི་རུང་ལ་དེ་བས་ཁ་གཏད་དུ་ལངས་མི་རུང་།